Rudi Buys - 2006-08-09
Baie dankie dat jy belangstel om deel te neem aan AFRIKA AFRIKAAN deur jou mening te laat hoor.
Maar kom ons skets eers die landskap van AFRIKA AFRIKAAN, sodat jy self inisiatief kan neem.
Ons gesels met jongmense oor ons almal se idees van Suid-Afrika, oor hoe ons almal onsself sien as Suid-Afrikaners, en oor watter bydrae ons elkeen graag tot die groei van Suid-Afrika wil maak. Ons doen dit op Vryepoortstasie en met informele gesprekforums (Kapittels). Ons het 16 Junie vanjaar, Jeugdag, se feesvierings as ’n eerste sneller en ’n platform vir die groter gesprekke gestel.
Ons vra jongmense uit enige gemeenskap regoor die land wat hou van die idee om oor Suid-Afrika se toekoms te gesels, om as vrywilligers ’n groep jongmense uit hulle eie gemeenskap bymekaar te nooi en oor ’n lekker glas wyn of koppie koffie of ’n bier, in ’n informele gesprek, oor die idees saam te kuier.
Ons noem dit die SOL PLAATJE AKADEMIE KAPITTELS.
Ons vra dat die geselsgroepe een keer per maand saamkuier met verskillende jongmense.
En julle doen dit in ENIGE TAAL wat julle self kies om te praat.
Dan vra ons jou as vrywilliger om met julle plaaslike gemeenskapskoerant of radiostasie se mense te gaan praat oor geleenthede, soos Nasionale Feesdae soos 16 Junie, om jongmense informeel en vrywilliglik te laat saampraat oor ons land se mense en sy toekoms.
Jy vra die koerant en radio om op hulle eie inisiatief vrywilliglik ’n storie te doen of ’n program te wy aan sulke geleenthede en om jongmense daaraan te laat deelneem.
Dan kan julle as vrywilligers die sportklubs, die kerkgroepe, die kultuurverenigings en skole in julle omgewing gaan vra om vrywillig jongmense aan gemeenskapsgeleenthede in julle provinsie of omgewing te help deelneem.
AFRIKA AFRIKAAN het ’n logo wat ons alle vrywilligers vra om te gebruik – dit verteenwoordig die idee van saampraat en -werk aan die toekoms.
Bel Rudi Buys of Kabous Meiring, die projekvoorlopers, by 082 301 6900 om saam te gesels oor hoe jy ’n rol kan speel in jou omgewing, en watse maklike maniere daar is vir verenigings en skole om deel te neem.
Stuur ’n e-pos met jou navraag aan afrikafrikaan@mighty.co.za. Rudi of Kabous of ’n ander vrywilliger sal reageer en met jou saampraat oor hoe jy ’n plan kan maak vir jou eie omgewing. Ons het baie idees oor wat individue, groepe, die media, verenigings en skole kan doen om ons as jongmense ’n stem te gee in die land. Ons sal graag met jou saamgesels.
Ons is opgewonde daaroor dat ons kan saamkuier en werk aan die toekoms van ons land.
P.S. This communiqué is available in English and will become available in other languages as we go along.